**ELS AMANTS.**

No hi havia a València dos amants com nosaltres.

Feroçment ens amàvem del matí a la nit.

Tot ho recorde mentre vas estenent la roba.

Han passat anys, molt anys; han passat moltes coses.

De sobte encara em pren aquell vent o l'amor

i rodolem per terra entre abraços i besos.

No comprenem l'amor com un costum amable,

com un costum pacífic de compliment i teles

(i que ens perdone el cast senyor López-Picó).

Es desperta, de sobte, com un vell huracà,

i ens tomba en terra els dos, ens ajunta, ens empeny.

Jo desitjava, a voltes, un amor educat

i en marxa el tocadiscos, negligentment besant-te,

ara un muscle i després el peço d'una orella.

El nostre amor es un amor brusc i salvatge

i tenim l'enyorança amarga de la terra,

d'anar a rebolcons entre besos i arraps.

Què voleu que hi faça! Elemental, ja ho sé.

Ignorem el Petrarca i ignorem moltes coses.

Les Estances de Riba i les Rimas de Bécquer.

Després, tombats en terra de qualsevol manera,

comprenem que som bàrbars, i que aixòno deu ser,

que no estem en l'edat, i tot això i allò.

No hi havia a València dos amants com nosaltres,

car d'amants com nosaltres en son parits ben pocs.

**CANÇÓ DE LA ROSA DE PAPER.**

Ella tenia una rosa,   
una rosa de paper,   
d'un paper vell de diari,   
d'un diari groc del temps.   
  
Ella volia una rosa,   
i un dia se la va fer.   
Ella tenia una rosa,   
una rosa de paper.   
  
Passaren hivern i estiu,   
la primavera també,   
també passà la tardor,   
dies de pluja i de vent.   
  
I ella tenia la rosa,   
una rosa de paper.   
Va morir qualsevol dia   
i l'enterraren després.   
  
Però al carrer on vivia,   
però en el poble on visqué,   
les mans del poble es passaven   
una rosa de paper.   
  
I circulava la rosa,   
però molt secretament.   
I de mà en mà s'hi passaven   
una rosa de paper.   
  
El poble creia altra volta   
i ningú no va saber   
què tenia aquella rosa,   
una rosa de paper.   
  
Fins que un dia d'aquells dies   
va manar l'ajuntament   
que fos cremada la rosa,   
perquè allò no estava bé.   
  
Varen regirar les cases:   
la rosa no aparegué.   
Va haver interrogatoris;   
ningú no en sabia res.   
  
Però, com una consigna,   
circula secretament   
de mà en mà, per tot el poble,   
una rosa de paper.

ES AIXÍ, SI US PLAU.

-Toc toc.  
-¿Qui és?  
-La Mort.  
  
La Mort ve descalça;  
quan se'n va duu socs  
que van fent  
cloc... cloc... cloc... cloc...  
  
-Toc toc.  
-¿Qui és?  
-Toc toc.  
-¿Qui és?  
-Toc toc.  
-¿Qui és?  
-Toc toc.  
-¿Qui és?  
¿Qui és?  
¿Qui és?  
¿Qui és?  
...cloc ...cloc ...cloc. .cloc